Propunere de DECIZIE A CONSILIULUI privind poziția care urmează să fie adoptată de Uniunea Europeană în cadrul Comitetului ambasadorilor ACP-UE referitor la statutul Centrului tehnic pentru cooperare agricolă și rurală /* COM/2012/0568 final - 2012/0273 (NLE) */





EXPUNERE DE MOTIVE Prin Decizia 2010/648/UE a Consiliului din 14 mai 2010, Consiliul a autorizat semnarea acordului de modificare pentru a doua oară a Acordului de parteneriat de la Cotonou. Articolul 95 alineatul (3) din Acordul de la Cotonou autorizează Consiliul mixt ACP-UE să adopte măsurile tranzitorii necesare cu privire la dispozițiile modificate până la intrarea în vigoare a acestora. Prin Decizia 2010/614/UE a Consiliului din 14 iunie 2010, Consiliul a aprobat poziția care urmează să fie adoptată de Uniunea Europeană în cadrul Consiliului de miniștri ACP-UE cu privire la măsurile tranzitorii și, prin Decizia nr. 2/2010 a Consiliului de miniștri ACP-UE din 21 iunie 2010, dispozițiile de modificare se aplică provizoriu, începând cu 1 noiembrie 2010. Anexa III la acord a fost modificată prin a doua revizuire. Au fost modificate în special dispozițiile privind Comitetul executiv al Centrului tehnic pentru cooperare agricolă și rurală (CTA), în vederea consolidării guvernanței și facilitării proceselor de luare a deciziilor. Statutul CTA ar trebui, prin urmare, adaptat în conformitate cu anexa III la acord, astfel cum a fost modificată prin a doua revizuire. În plus, este util să se profite de această ocazie pentru a include o trimitere explicită la normele financiare aplicabile ale FED și pentru a armoniza unele dintre dispozițiile acestuia cu cele ale statutului Centrului pentru Dezvoltarea Întreprinderii (CDI). Articolul 3 alineatul (5) din anexa III prevede că statutul CTA este stabilit de către Comitetul ambasadorilor ACP-UE. Statutul modificat este anexat la propunerea de decizie a Consiliului. Prin urmare, se solicită Consiliului să adopte propunerea atașată de decizie a Consiliului privind poziția care urmează să fie adoptată de Uniunea Europeană în cadrul Comitetului ambasadorilor ACP-UE referitor la statutul Centrului tehnic pentru cooperare agricolă și rurală. 2012/0273 (NLE) Propunere de DECIZIE A CONSILIULUI privind poziția care urmează să fie adoptată de Uniunea Europeană în cadrul Comitetului ambasadorilor ACP-UE referitor la statutul Centrului tehnic pentru cooperare agricolă și rurală CONSILIUL UNIUNII EUROPENE, AVÂND ÎN VEDERE Tratatul privind funcționarea Uniunii Europene, în special articolul 208 și articolul 218 alineatul (9), AVÂND ÎN VEDERE propunerea Comisiei Europene, ÎNTRUCÂT: (1) A doua revizuire a Acordului de parteneriat între membrii grupului statelor din Africa, Caraibi și Pacific (ACP), pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000, astfel cum a fost revizuit la 25 iunie 2005, pentru prima dată, și la 22 iunie 2010, denumit în continuare „Acordul de la Cotonou”, a actualizat anexa III la acord pentru a revizui misiunile încredințate Centrului pentru Dezvoltarea Întreprinderii (CDI) și Centrului tehnic pentru cooperare agricolă și rurală (CTA) și, de asemenea, pentru a clarifica și a consolida guvernanța acestor organisme, în special supravegherea efectuată de către Comitetul ambasadorilor și responsabilitățile Comitetului executiv. (2) Decizia nr. 2/2010 din 21 iunie 2010 a Consiliului de miniștri ACP-UE a stabilit aplicarea cu titlu provizoriu a acordului de modificare începând de la 1 noiembrie 2010. (3) Statutul Centrului tehnic pentru cooperare agricolă și rurală (denumit în continuare „Centrul”) ar trebui revizuit în consecință. (4) Drept urmare, ar trebui stabilită poziția care urmează să fie adoptată de Uniunea Europeană în cadrul Comitetului ambasadorilor ACP-UE referitor la statutul Centrului tehnic pentru cooperare agricolă și rurală, ADOPTĂ PREZENTA DECIZIE: Articol unic Poziția adoptată de către Uniunea Europeană în cadrul Comitetului ambasadorilor ACP-UE referitor la modificarea statutului Centrului tehnic pentru cooperare agricolă și rurală se bazează pe proiectul de propunere de decizie atașat. Pot fi convenite modificări minore ale proiectului de decizie a Comitetului ambasadorilor fără să fie necesară o nouă decizie a Consiliului. Adoptată la Bruxelles, Pentru Consiliu Președintele ANEXĂ DECIZIA NR. …. /2012 A COMITETULUI AMBASADORILOR ACP-UE privind statutul Centrului tehnic pentru cooperare agricolă și rurală COMITETUL AMBASADORILOR ACP-UE, AVÂND ÎN VEDERE Acordul de parteneriat între membrii grupului statelor din Africa, Caraibi și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000[1], astfel cum a fost revizuit la 25 iunie 2005[2], pentru prima dată, și la 22 iunie 2010[3], denumit în continuare „Acordul de la Cotonou”, în special articolul 3 alineatele (5) și (6) din anexa III la acesta, ÎNTRUCÂT: (1) A doua revizuire a Acordului de la Cotonou, din 22 iunie 2010, a actualizat anexa III la acord pentru a revizui misiunile încredințate CDI și CTA și pentru a clarifica și a consolida guvernanța acestor organisme, în special supravegherea efectuată de către Comitetul ambasadorilor și responsabilitățile Comitetului executiv. (2) Decizia nr. 2/2010 din 21 iunie 2010 a Consiliului de miniștri ACP-UE a stabilit aplicarea cu titlu provizoriu a acordului de modificare începând cu 1 noiembrie 2010. (3) Drept urmare, statutul Centrului tehnic pentru cooperare agricolă și rurală (denumit în continuare „Centrul”) ar trebui revizuit în consecință. (4) În temeiul articolului 3 alineatul (5) din anexa III la acord, pentru a stabili statutul Centrului este necesară o decizie a Comitetului ambasadorilor; este adecvată adoptarea de către respectivul comitet a unei decizii în acest sens în numele Consiliului de Miniștri, în conformitate cu articolul 15 alineatul (4) și articolul 16 alineatul (2) din acord, DECIDE: Articol unic Statutul Centrului tehnic pentru cooperare agricolă și rurală anexat la prezenta decizie se adoptă prin prezenta. Uniunea Europeană și statele ACP au obligația, fiecare în măsura în care este vizată, de a lua măsurile necesare pentru punerea în aplicare a prezentei decizii. Prezenta decizie intră în vigoare în ziua următoare datei adoptării. Pentru Comitetul ambasadorilor ACP-UE Președintele ANEXĂ STATUTUL CENTRULUI TEHNIC PENTRU COOPERARE AGRICOLĂ ȘI RURALĂ Articolul 1 Obiect 1. Centrul, în sensul anexei III la Acordul de parteneriat între membrii grupului statelor din Africa, Caraibi și Pacific, pe de o parte, și Comunitatea Europeană și statele membre ale acesteia, pe de altă parte (denumit în continuare „Acordul de la Cotonou”), este un organism tehnic mixt ACP - UE. Acesta are personalitate juridică și se bucură, în toate statele care sunt părți la acord, de cea mai extinsă capacitate juridică acordată persoanelor juridice de același tip în temeiul legislațiilor lor. 2. Personalul Centrului beneficiază de privilegiile, imunitățile și facilitățile uzuale prevăzute la articolul 1 paragraful al doilea din Protocolul nr. 2 privind privilegiile și imunitățile și menționate în declarațiile VI și VII anexate la Acordul de la Cotonou. 3. Centrul nu are scop lucrativ. 4. Centrul are un sediu central provizoriu la Wageningen (Țările de Jos) și un birou local la Bruxelles. Articolul 2 Principii și obiective 1. Centrul acționează în conformitate cu dispozițiile și obiectivele Acordului de la Cotonou. Acesta urmărește atingerea obiectivelor prevăzute la articolul 3 din anexa III la Acordul de la Cotonou, sub supravegherea Comitetului ambasadorilor. 2. Centrul elaborează aceste obiective mai detaliat într-un document de strategie globală. 3. Centrul își desfășoară activitățile în strânsă cooperare cu instituțiile și celelalte organisme menționate în Acordul de la Cotonou sau în declarațiile anexate la acesta. Atunci când este necesar, Centrul se poate adresa instituțiilor regionale și internaționale, în special celor situate în Uniunea Europeană sau în statele ACP care tratează aspecte legate de agricultură și dezvoltarea rurală. Articolul 3 Finanțare 1. Bugetul Centrului poate fi finanțat din Fondul European de Dezvoltare (FED), în conformitate cu dispozițiile privind cooperarea pentru finanțarea dezvoltării ale Protocolului financiar prevăzut în anexa I la Acordul de la Cotonou. 2. Bugetul Centrului poate fi suplimentat cu resurse provenite de la alte părți pentru a se atinge obiectivele stabilite în Acordul de la Cotonou și a se pune în aplicare strategia elaborată de Centru. Articolul 4 Comitetul ambasadorilor Comitetul ambasadorilor este autoritatea de supraveghere a Centrului, în conformitate cu articolul 3 alineatul (5) din anexa III la Acordul de la Cotonou. Acesta numește membrii Comitetului executiv și directorul Centrului, la propunerea Comitetului executiv, monitorizează strategia generală a Centrului și supraveghează activitatea Comitetului executiv. Comitetul ambasadorilor dă descărcare de gestiune directorului în ceea ce privește execuția bugetară pentru anul n+2. În vederea acordării descărcării de gestiune, Comitetul ambasadorilor, în baza unei recomandări din partea Comitetului executiv, examinează conturile, avizul exprimat de auditor și răspunsurile formulate de către director. Comitetul ambasadorilor poate face referire în orice moment la deciziile adoptate de Centru, le poate revizui sau se poate opune acestora. Atunci când Comitetul ambasadorilor solicită acest lucru, i se transmit periodic informații de către Comitetul executiv, precum și de către directorul Centrului. Articolul 5 Comitetul executiv 1. Comitetul executiv este instituit pentru a sprijini, monitoriza și controla aspectele financiare, administrative și tehnice ale activităților Centrului. 2. Comitetul executiv este compus, pe bază paritară, din șase membri - trei resortisanți ai țărilor ACP și trei resortisanți ai Uniunii Europene, care sunt selectați și numiți de părți, pe baza calificărilor lor profesionale în domeniul agriculturii și dezvoltării rurale și/sau al politicilor în materie de informații și comunicare, al științei, al managementului și al tehnologiei. 3. Jumătate din membrii Comitetului executiv sunt înlocuiți la fiecare doi ani și jumătate. 4. Membrii Comitetului executiv sunt numiți de Comitetul ambasadorilor în conformitate cu procedurile prevăzute de acesta, pentru o perioadă de până la cinci ani, la jumătatea căreia se efectuează o revizuire. 5. Comitetul executiv organizează patru ședințe ordinare pe an. Acesta se poate întruni, de asemenea, ori de câte ori îndeplinirea sarcinilor sale necesită acest lucru, la inițiativa Comitetului ambasadorilor ori a Președintelui Comitetului executiv sau la cererea directorului Centrului. Centrul asigură secretariatul Comitetului executiv. 6. Membrii Comitetului executiv își desfășoară activitățile în mod independent, nu solicită și nici nu acceptă instrucțiuni de la terți și acționează doar în interesul CTA. Funcția de membru al Comitetului executiv este incompatibilă cu orice altă activitate remunerată de Centru. 7. Membrii Comitetului executiv aleg un președinte și un vicepreședinte pentru o perioadă de maximum cinci ani, în conformitate cu dispozițiile regulamentului de procedură al comitetului. Funcția de președinte este asigurată de către o persoană din partea (ACP sau Uniunea Europeană) care nu deține postul de director al Centrului. Pe postul de vicepreședinte este numită o persoană din partea care nu deține postul de președinte. 8. La reuniunile Comitetului executiv asistă observatori din partea Comisiei Europene, Secretariatului General al Consiliului Uniunii Europene și un reprezentant din partea Secretariatului ACP. 9. Comitetul executiv poate invita alți membri ai conducerii și personalului Centrului și/sau experți externi să formuleze opinii cu privire la probleme specifice. 10. Comitetul executiv adoptă decizii cu majoritatea simplă a membrilor prezenți sau reprezentați în conformitate cu regulamentul său de procedură. Fiecare membru al Comitetului executiv dispune de un vot. În caz de paritate a voturilor, votul președintelui este decisiv. 11. După fiecare reuniune se întocmește un proces-verbal. Discuțiile din cadrul Comitetului executiv sunt confidențiale. 12. Comitetul executiv își adoptă regulamentul de procedură și informează Comitetul ambasadorilor cu privire la acesta. Articolul 6 Atribuțiile Comitetului executiv 1. Comitetul executiv supraveghează și monitorizează îndeaproape activitățile Centrului. Comitetul executiv răspunde în fața Comitetului ambasadorilor. 2. Comitetul executiv: (a) stabilește proiectul de reglementări financiare în conformitate cu normele FED și le prezintă Comitetului ambasadorilor spre aprobare; (b) stabilește și aprobă statutul personalului și normele de funcționare ale Centrului în conformitate cu normele FED și le prezintă Comitetului ambasadorilor, spre informare. (c) supraveghează activitățile Centrului și asigură faptul că misiunea și normele Centrului sunt puse în aplicare în mod corespunzător; (d) adoptă programele de lucru anuale și multianuale, precum și bugetul anual al Centrului și le prezintă Comitetului ambasadorilor, spre informare; (e) prezintă periodic rapoarte și evaluări Comitetului ambasadorilor; (f) adoptă strategia globală a Centrului și o transmite Comitetului ambasadorilor, spre informare; (g) aprobă structura organizatorică, politica în materie de personal și organigrama; (h) aprobă recrutarea de personal nou și reînnoirea, prelungirea sau încetarea contractelor personalului existent; (i) aprobă situațiile financiare anuale și le transmite Comitetul ambasadorilor, spre informare, împreună cu avizul auditorului; (j) aprobă rapoartele anuale și le transmite Comitetului ambasadorilor, astfel încât acesta să poată verifica dacă activitățile Centrului sunt coerente cu obiectivele prevăzute de acord și cu documentul de strategie globală adoptat; (k) propune Comitetului ambasadorilor numele directorului Centrului; și (l) raportează Comitetului ambasadorilor cu privire la orice problemă importantă apărută în exercitarea atribuțiilor sale; (m) raportează Comitetului ambasadorilor cu privire la măsurile luate în baza observațiilor și recomandărilor care însoțesc decizia Comitetului ambasadorilor de descărcare de gestiune. 3. Comitetul executiv alege pentru o perioadă de trei ani, în urma unei proceduri de achiziții competitive în cadrul căreia au fost prezentate cel puțin trei oferte, o firmă de audit care este membră a unui organism de supraveghere recunoscut la nivel internațional. Firma de audit respectivă verifică dacă situațiile financiare anuale au fost întocmite corespunzător și în conformitate cu standardele internaționale de contabilitate și dacă reflectă în mod real și corect situația financiară a Centrului. De asemenea, firma de audit respectivă precizează dacă finanțele Centrului au fost gestionate corect. 4. Comitetul executiv recomandă Comitetului ambasadorilor să îi acorde directorului descărcarea de gestiune pentru conturile anuale. Articolul 7 Directorul 1. Centrul este condus de un director, care este numit de Comitetul ambasadorilor, în baza unei propuneri prezentate de Comitetul executiv, pentru o perioadă de până la cinci ani, iar mandatul acestuia nu poate fi reînnoit. Postul de director este asigurat în mod alternativ de resortisanți ai țărilor ACP și ai UE. Copreședinții Comitetului executiv semnează scrisoarea de numire a directorului. 2. Directorul este responsabil de reprezentarea juridică și instituțională a Centrului și de executarea misiunii și sarcinilor Centrului. 3. Directorul este responsabil de prezentarea către Comitetul executiv, spre aprobare, a: (a) strategiei globale a Centrului; (b) programelor de activitate/lucru anuale și multianuale; (c) bugetului anual al Centrului; (d) rapoartelor anuale și a raportărilor și evaluărilor periodice; (e) structurii organizatorice, a politicii în materie de personal și a organigramei; și (f) recrutării de personal nou și a reînnoirii, prelungirii sau încetării contractelor personalului existent; 4. Directorul este responsabil de organizarea și de gestionarea curentă a Centrului. Directorul raportează Comitetului executiv cu privire la orice addendum la regulamentul de funcționare al Centrului. 5. Directorul raportează Comitetului executiv cu privire la orice problemă importantă apărută în exercitarea atribuțiilor sale și, atunci când acest lucru se dovedește necesar, informează în acest sens Comitetul ambasadorilor. 6. Dacă este necesar și, după desfășurarea procedurii prevăzute în statutul personalului, Comitetul executiv poate propune, printr-o propunere motivată în mod corespunzător, demiterea directorului de către Comitetul ambasadorilor. 7. Directorul este responsabil de prezentarea către Comitetul executiv a conturilor anuale, spre aprobare, și de transmiterea acestora către Comitetul ambasadorilor. 8. Directorul ia toate măsurile necesare pentru a da curs observațiilor și recomandărilor care însoțesc decizia de descărcare de gestiune acordată de Comitetul ambasadorilor. [1] JO L 317, 15.12.2000, p. 3, semnat la Cotonou la 23 iunie 2000 și în vigoare începând de la 1 aprilie 2003. [2] JO L 287, 28.10.2005, p. 5, semnat la Luxemburg la 25 iunie 2005 și în vigoare începând de la 1 iulie 2008. [3] JO L 287, 4.11.2010, p. 3, semnat la Ouagadougou la 22 iunie 2010 și aplicat cu titlu provizoriu de la 1 noiembrie 2010.